Pakuotės lapelis: informacija pacientui

Perindopril Teva 2,5 mg plėvele dengtos tabletės
Perindopril Teva 5 mg plėvele dengtos tabletės
Perindopril Teva 10 mg plėvele dengtos tabletės 
Perindoprilio tozilatas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?
1.	Kas yra Perindopril Teva ir kam jis vartojamas
2.	Kas žinotina prieš vartojant Perindopril Teva
3.	Kaip vartoti Perindopril Teva 
4.	Galimas šalutinis poveikis
5.	Kaip laikyti Perindopril Teva 
6.	Pakuotės turinys ir kita informacija


1.	Kas yra Perindopril Teva ir kam jis vartojamas

Perindopril Teva yra angiotenziną konvertuojančio fermento (AKF) inhibitorius. Jis plečia kraujagysles, todėl širdžiai tampa lengviau per jas pumpuoti kraują.

Perindopril Teva yra vartojamas:
-	didelio kraujospūdžio ligai (hipertenzijai) gydyti;
-	[Perindopril Teva 2,5 mg ir 5 mg plėvele dengtos tabletės] širdies nepakankamumui (būklei, kurios metu širdis nepajėgia išpumpuoti tiek kraujo, kiek organizmui reikia) gydyti;
-	širdies sutrikimų, pvz., širdies priepuolio (miokardo infarkto), rizikai mažinti stabilia išemine širdies liga (būklė, kai sumažėjęs arba sutrikdytas širdies aprūpinimas krauju) sergantiems žmonėms, kuriuos jau buvo ištikęs miokardo infarktas ir (arba) kuriems buvo atlikta kraują širdžiai tiekiančių kraujagyslių plėtimo operacija norint pagerinti širdies aprūpinimą krauju .


2.	Kas žinotina prieš vartojant Perindopril Teva

Perindopril Teva vartoti negalima:
-	jeigu yra alergija (padidėjęs jautrumas) perindopriliui, kitokiems AKF inhibitoriams arba bet kuriai pagalbinei šio vaisto medžiagai (jos išvardytos 6 skyriuje);	
-	jeigu anksčiau vartojant AKF inhibitorius pasireiškė dusulys, veido, liežuvio ar gerklų sutinimas arba stiprus odos išbėrimas (būklė, vadinama angioneurozine edema) arba tokie simptomai bet kuriomis kitomis aplinkybėmis buvo kada nors pasireiškę Jums arba Jūsų šeimos nariams;
-	jei esate nėščia daugiau negu 3 mėnesius (Perindopril Teva taip pat nereikėtų vartoti ir ankstyvojo nėštumo metu – žr. 2 skyriuje poskyrį „Nėštumas, žindymo laikotarpis ir vaisingumas");
-	jeigu Jūs sergate cukriniu diabetu arba Jūsų inkstų veikla sutrikusi ir Jums skirtas kraujospūdį mažinantis vaistas, kurio sudėtyje yra aliskireno;
· jeigu Jums atliekamos dializės arba kurios nors kitos rūšies kraujo filtracija. Priklausomai nuo dializei naudojamos įrangos, Perindopril Teva Jums gali netikti;
· jeigu yra inkstų veiklos sutrikimų, dėl kurių sumažėja inkstų aprūpinimas krauju (inkstų arterijos stenozė);
· jeigu vartojote arba šiuo metu vartojate sakubitrilo ir valsartano derinį, suaugusiųjų ilgalaikio (lėtinio) širdies nepakankamumo gydymui, nes yra padidėjęs angioedemos (staigaus patinimo po oda tokiose vietose kaip gerklė) pavojus (žr. skyrius “Įspėjimai ir atsargumo priemonės” ir “Kiti vaistai ir Perindopril Teva”).

Įspėjimai ir atsargumo priemonės
Pasitarkite su gydytoju arba vaistiniku, prieš pradėdami vartoti Perindopril Teva , jei Jums tinka kuris nors iš toliau išvardytų teiginių:
-	jeigu Jums nustatyta aortos stenozė (susiaurėjusi pagrindinė iš širdies išeinanti kraujagyslė), sergate hipertrofine kardiomiopatija (širdies raumens liga) arba yra inkstų arterijų stenoze (susiaurėjusi inkstus krauju aprūpinanti arterija);
-	jeigu yra kitų širdies sutrikimų;
-	jeigu sutrikusi kepenų veikla;
-	jeigu yra inkstų veiklos sutrikimų arba Jums taikoma hemodializė;
· jeigu yra nenormaliai padidėjusi hormono, vadinamo aldosteronu, koncentracija Jūsų kraujyje (pirminis aldosteronizmas);
-	jeigu sergate kolagenoze (jungiamojo audinio liga), pvz., sistemine raudonąja vilklige arba 	sklerodermija;
-	jeigu sergate cukriniu diabetu;
-	jeigu ribojate druskos kiekį maiste arba vartojate druskų pakaitalus, kuriuose yra kalio;
-	jeigu Jums bus taikoma bendroji anestezija ir (arba) atliekama didelė chirurginė operacija;
-	jeigu bus atliekama mažo tankio lipoproteinų (MTL) aferezė (panaudojant tam tikrą aparatą iš kraujo šalinamas cholesterolis);
-	jeigu Jums taikomas arba bus taikomas gydymas, mažinantis alergiją bičių arba vapsvų įgėlimui; 
-	jei neseniai viduriavote ar vėmėte arba esate netekę daug skysčių;
-	jei gydytojas yra sakęs, kad netoleruojate tam tikrų angliavandenių;
· jeigu esate juodaodis, nes gali būti didesnė angioneurozinės edemos rizika, ir šis vaistas gali mažiau veiksmingai mažinti Jūsų kraujospūdį negu baltaodžiams;
-	jeigu vartojate kurį nors iš šių vaistų padidėjusiam kraujospūdžiui gydyti:
- angiotenzino II receptorių blokatorių (AIIRB) (vadinamąjį sartaną, pavyzdžiui, valsartaną, telmisartaną, irbesartaną), ypač jei turite su diabetu susijusių inkstų sutrikimų;
- aliskireną.

Jūsų gydytojas gali reguliariai ištirti Jūsų inkstų funkciją, kraujospūdį ir elektrolitų kiekį (pvz., kalio) kraujyje.
Taip pat žiūrėkite informaciją, pateiktą poskyryje „Perindopril Teva vartoti negalima“.

Angioneurozinės edemos rizika gali padidėti, jeigu vartojate žemiau išvardytų vaistų: 
·  racekadotrilio - viduriavimui gydyti vartojamo vaisto;
· vaistų, vartojamų norint užkirsti kelią persodinto organo atmetimui ir vėžiui gydyti (pvz., temsirolimuzo, sirolimuzo, everolimuzo);
· vildagliptino – cukriniam diabetui gydyti vartojamo vaisto;

Angioneurozinė edema
Buvo pranešta apie angioneurozinės edemos (sunkios alerginės reakcijos, kurios metu patinsta veidas, lūpos, liežuvis ar ryklė, tampa sunku ryti ar kvėpuoti) atvejus pacientams, gydytiems AKF inhibitoriais, įskaitant Perindopril Teva. Ši reakcija gali pasireikšti bet kuriuo gydymo kurso metu. Jeigu Jums atsiranda tokių simptomų, būtina nutraukti Perindopril Teva vartojimą ir nedelsiant kreiptis į gydytoją. Taip pat žr. 4 skyrių „Galimas šalutinis poveikis“.

Jeigu manote, kad esate nėščia (arba galite pastoti), turite apie tai pasakyti savo gydytojui. Ankstyvuoju nėštumo laikotarpiu Perindopril Teva vartoti nerekomenduojama ir draudžiama vartoti po 3 nėštumo mėnesio, nes tokiu laikotarpiu vartojamas šis vaistas gali padaryti didžiulės žalos Jūsų kūdikiui (žr. 2 skyrių “Nėštumas, žindymo laikotarpis ir vaisingumas”).

Vaikams ir paaugliams
Perindopril Teva vartoti vaikams ir paaugliams, jaunesniems kaip 18 metų amžiaus, nerekomenduojama.

Kiti vaistai ir Perindopril Teva
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Toliau išvardyti vaistai gali turėti įtakos gydymui Perindopril Teva. Gydytojui gali tekti keisti Jums paskirtų vaistų dozę ir (ar) imtis kitų atsargumo priemonių. Tokie vaistai yra:
-	kitokie vaistai nuo didelio kraujospūdžio ligos, angiotenzino II receptorių blokatorius (ARB), aliskireną (žr. taip pat informaciją skyriuose “Perindopril Teva vartoti negalima” ir “Įspėjimai ir atsargumo priemonės”) arba diuretikai (šlapimo išskyrimą per inkstus skatinantys vaistai);
-	kalį organizme sulaikantys vaistai (pvz., triamterenas, amiloridas), kalio papildai arba kalio turintys druskos pakaitalai, kiti vaistai, galintys padidinti kalio kiekį Jūsų organizme (pvz., heparinas, kraujo krešulių profilaktikai skirtas vaistas, trimetoprimas ir kotrimoksazolas), taip pat žinomas kaip trimetoprimas/sulfametoksazolas nuo bakterijų sukeltų infekcijų);
· kalį tausojantys vaistai širdies nepakankamumo gydymui: epleronas ir spironolaktonas 12,5-50 mg per parą dozėmis; 
-	litis, vartojamas nuo manijos ar depresijos;
-	nesteroidiniai vaistai nuo uždegimo (pvz., ibuprofenas) arba didelės dozės acetilsalicilo rūgštis – medžiaga, esanti daugelyje vaistų, vartojamų skausmui malšinti ir karščiavimui mažinti, taip pat kraujo krešėjimo profilaktikai;
-	vaistai nuo cukrinio diabeto (insulinas arba metforminas);
· baklofenas (vaistas raumenų sustandėjimui gydyti sergant tokiomis ligomis kaip išsėtinė sklerozė).
-	vaistai nuo tokių psichikos ligų, kaip depresija, nerimas, šizofrenija ir kitos (pvz.: tricikliai antidepresantai, antipsichoziniai vaistai);
-	imunosupresantai (vaistai, kurie mažina organizmo pasipriešinimo mechanizmą), kurie vartojami autoimuninėms ligoms gydyti arba po organo persodinimo (pvz., ciklosporinas, takrolimas);
· estramustinas (vartojamas vėžiui gydyti);
· vaistai, kurie dažniausiai vartojami viduriavimui gydyti (racekadotrilis) ar norint išvengti persodintų organų atmetimo (sirolimuzas, everolimuzas, temsirolimuzas ir kiti vaistai, kurie priklauso mTOR inhibitoriais vadinamų vaistų klasei). Žr. skyrelį „Įspėjimai ir atsargumo priemonės”;
· sakubitrilio ir valsartano derinys (vartjami ilgalaikiam širdies nepakankamumui gydyti). Žr. skyrius “Perindopril Teva vartoti negalima” ir “Įspėjimai ir atsargumo priemonės”);
-	alopurinolis (podagrai gydyti);
-	prokainamidas (nereguliariam širdies ritmui gydyti);
-	vazodilatatoriai (kraujagysles plečiantys vaistai), įskaitant nitratus; 
-	vaistai nuo mažo kraujospūdžio, šoko arba astmos (pvz.: efedrinas, noradrenalinas arba adrenalinas);
· aukso preparatai, ypač švirkščiami į veną (vartojami reumatoidinio artrito simptomams gydyti).

Perindopril Teva vartojimas su maistu ir gėrimais
Perindopril Teva rekomenduojama gerti prieš valgį.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėštumas
Jeigu esate nėščia (manote, kad galite būti pastojusi), pasakykite apie tai gydytojui. Jūsų gydytojas nurodys Jums nebevartoti Perindopril Teva prieš planuojant pastojimą arba iš karto sužinojus apie nėštumą ir vietoje jo paskirs kitą vaistinį preparatą. Perindopril Teva yra nerekomenduojama vartoti ankstyvojo nėštumo laikotarpiu ir jo negalima vartoti, jei nėštumas trunka daugiau kaip tris mėnesius, nes tuomet jis gali labai pakenkti Jūsų kūdikiui.

Žindymo laikotarpis
Pasakykite savo gydytojui, jeigu kūdikį žindote ar ruošiatės pradėti tai daryti. Perindopril Teva nerekomenduojamas žindyvėms. Jeigu motina nori žindyti, ypač jei nori žindyti naujagimį arba prieš laiką gimusį kūdikį, gydytojas gali paskirti vartoti kitą vaistą.

Vaisingumas
Apie perindoprilio poveikį žmonių vaisingumui nežinoma.

Vairavimas ir mechanizmų valdymas
Perindopril Teva paprastai neturi įtakos budrumui, tačiau dėl mažo kraujospūdžio kai kuriems pacientams gali pasireikšti galvos svaigulys ar silpnumas. Dėl to gali sutrikti gebėjimas vairuoti ir valdyti mechanizmus.

Perindopril Teva sudėtyje yra pagalbinės medžiagos laktozės
Perindopril Teva sudėtyje yra laktozės. Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą

Perindopril Teva sudėtyje yra natrio
Šio vaisto plėvele dengtoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Perindopril Teva

Perindopril Teva visada vartokite tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Tabletę nurykite užsigerdami stikline vandens, patartina tuo pačiu paros metu, ryte, prieš pusryčius.
Gydytojas nuspręs, kokia dozė yra Jums tinkama.

Paprastai vartojamos tokios dozės:

Aukštas kraujospūdis: įprastinė pradinė ir palaikomoji dozė yra 5 mg vieną kartą per parą. Prireikus, po mėnesio dozę galima didinti iki 10 mg vieną kartą per parą. 10 mg per parą yra didžiausia rekomenduojama dozė gydant aukštą kraujospūdį.
Jeigu Jums 65 metai ar daugiau, pradinė dozė yra 2,5 mg vieną kartą per parą. Po mėnesio dozę galima didinti iki 5 mg vieną kartą per parą, o tada, jei reikia, didinti iki 10 mg vieną kartą per parą.

[Perindopril Teva 2,5 mg ir 5 mg stiprumo tabletės] Širdies nepakankamumas: įprastinė pradinė dozė yra 2,5 mg vieną kartą per parą. Po dviejų savaičių dozę galima padidinti iki 5 mg vieną kartą per parą. Tai yra didžiausia rekomenduojama dozė sergant širdies nepakankamumu. 

Stabili išeminė (koronarinė) širdies liga: įprastinė pradinė dozė yra 5 mg vieną kartą per parą. Po dviejų savaičių šią dozę galima padidinti iki 10 mg vieną kartą per parą. Tai yra didžiausia rekomenduojama dozė sergant šia liga. 
Jeigu Jums 65 metai ar daugiau, įprastinė pradinė dozė yra 2,5 mg vieną kartą per parą. Po savaitės dozę galima didinti iki 5 mg vieną kartą per parą, o dar kitą savaitę didinti iki 10 mg vieną kartą per parą.

Vartojimas vaikams ir paaugliams
Vartoti vaikams ir paaugliams gydyti nerekomenduojama.
5 mg tabletės
Tabletę galima padalyti į dvi lygias dozes.

Ką daryti pavartojus per didelę Perindopril Teva dozę
Pavartojus per didelę dozę, būtina tuoj pat kreiptis į artimiausios ligoninės skubios pagalbos skyrių arba nedelsiant pasakyti gydytojui. Labiausiai tikėtini perdozavimo simptomai susiję su žemu kraujospūdžiu, dėl kurio galite jausti galvos svaigulį arba apalpti. Jei taip atsitiktų, atsigulkite, kad kojos būtų pakeltos aukščiau. Tai turėtų padėti.

Pamiršus pavartoti Perindopril Teva
Svarbu vaistą gerti kiekvieną dieną, nes reguliaraus gydymo poveikis yra geresnis. Tačiau jei pamiršote išgerti vieną Perindopril Teva dozę, kitą dozę išgerkite įprastu laiku. Negalima vartoti dvigubos dozės norint kompensuoti praleistą dozę.

Nustojus vartoti Perindopril Teva
Gydymas Perindopril Teva paprastai tęsiasi visą gyvenimą, todėl prieš nustodami vartoti šį vaistinį preparatą pasitarkite su gydytoju.
Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Šio vaisto vartojimą nutraukite ir nedelsdami kreipkitės į gydytoją, jeigu atsiranda bent vienas iš toliau išvardytų simptomų, kurie gali būti pavojingi:
-	sutinsta veidas, lūpos, burna, liežuvis arba gerklė, tampa sunku kvėpuoti (angioneurozinė edema) (žr. 2 skyrių “Įspėjimai ir atsargumo priemonės” (nedažnas: gali pasitaikyti rečiau kaip 1 iš 100 žmonių);
-	dėl žemo kraujospūdžio svaigsta galva arba alpstate (dažnas: gali pasitaikyti 1 iš 10 žmonių)
-	labai dažnai arba nelygiai plaka širdis, krūtinės skausmas (angina) arba širdies smūgis (labai retas: gali pasitaikyti rečiau kaip 1 iš 10000 žmonių);
· rankų ar kojų silpnumas, kalbos sutrikimas - tai gali būti insulto požymis (labai retas: gali pasireikšti rečiau kaip 1 iš 10000 žmonių);
-	staigus gargimas, skausmas krūtinėje, dusulys ar apsunkintas kvėpavimas (bronchų spazmas) (nedažnas: gali pasireikšti rečiau kaip 1 iš 100 žmonių),
-	kasos uždegimas, dėl kurio gali pasireikšti stiprus pilvo bei nugaros skausmas ir labai bloga bendra savijauta (labai retas: gali pasireikšti rečiau kaip 1 iš 10000 žmonių), odos ar akių pageltimas (gelta) – tai gali būti hepatito požymis (labai retas: gali pasireikšti rečiau kaip 1 iš 10000 žmonių);
-	odos išbėrimas, dažnai prasidedantis nuo raudonų niežtinčių dėmių ant veido, rankų ar kojų (daugiaformė raudonė) (labai retas: gali pasireikšti rečiau kaip 1 iš 10000 žmonių).

Pasakykite gydytojui, jeigu pastebėsite bet kurį žemiau išvardytą šalutinio poveikio simptomą:

Dažnas (pasireiškia rečiau arba 1 iš 10 žmonių): 
· galvos skausmas,
· svaigulys, 
· galvos svaigimas (vertigo), 
· dilgčiojimas galūnėse ir tirpulys, 
· regėjimo sutrikimai, 
· ūžesys (triukšmo jutimas ausyse), 
· kosulys, 
· dusulys, 
· virškinimo trakto sutrikimai (pykinimas, vėmimas, pilvo skausmas, skonio sutrikimai, virškinimo sutrikimas ar sunkumas, viduriavimas, vidurių užkietėjimas), 
· alerginės reakcijos (odos išbėrimas, niežėjimas), 
· raumenų mėšlungis, 
· silpnumas.

Nedažnas (pasireiškia rečiau nei 1 iš 100 žmonių): 
· nuotaikos kitimai, 
· miego sutrikimai, 
· depresija,
· burnos džiūvimas, 
· stiprus niežėjimas arba stiprus odos išbėrimas, 
· pūkšlių susidarymas odoje,
· inkstų veiklos sutrikimai, 
· impotencija, 
· prakaitavimas.
· padidėjęs eozinofilų (tam tikrų baltųjų kraujo ląstelių) kiekis kraujyje,
· mieguistumas,
· alpulys,
· palpitacijos,
· dažnas širdies plakimas,
· kraujagyslių uždegimas (vaskulitas),
· padidėjusio jautrumo šviesai reakcijos (padidėjęs odos jautrumas saulės spinduliams),
· sąnarių skausmas,
· raumenų skausmas,
· krūtinės skausmas,
· negalavimas,
· periferinė edema, karščiavimas,
· labaoratorinių tyrimų pokyčiai: didelis kalio kiekis, kuris atsistato užbaigus gydymą, mažas natrio kiekis, labai mažas gliukos kiekis (hipoglikemija) sergantiems cukriniu diabetu, padidėjęs šlapalo, kreatinino kiekis kraujyje.
Retas (gali pasireikšti rečiau kaip 1 iš 1000 žmonių):
· tamsus šlapimas, pykinimas arba vėmimas, mėšlungis, sumišimas air traukuliai. Šie simptomai gali būti būklės, kuri vadinama neadekvataus antidiurezinio hormono sekrecijos sindromas (NADHSS),
· staigus kraujo priplūdimas į veidą (paraudimas),
· žvynelinės pasunkėjimas,
· sumažėjęs šlapimo kiekis arba jo nėra visai, ūminis inkstų nepakankamumas,
· laboratorinių tyrimų pokyčiai – padidėjęs kepenų ferment kiekis, didelis bilirubino kiekis kraujyje.

Labai retas (pasireiškia rečiau negu 1 iš 10000 žmonių): 
· sumišimas, 
· eozinofilinė pneumonija (reta plaučių uždegimo rūšis), 
· rinitas (nosies užgulimas arba tekėjimas iš jos), 
· sumažėjęs baltųjų ir raudonųjų kraujo ląstelių skaičius, mažesnis hemoglobino kiekis, mažesnis trombocitų (kraujo plokštelių) skaičius.

Dažnis nežinomas (dažnis negali būti apskaičiuotas pagal turimus duomenis):
· rankų arba kojų pirštų spalvos pakitimas, tirpulys ir skausmas (Reino fenomenas).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt  esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt , taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt ). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Perindopril Teva

Šį vaistą laikykite vaikams nepastebimoje ir nepasiekiamoje vietoje.
Po pirmojo tablečių talpyklės atidarymo vaistas tinkamas vartoti 100 dienų.

Ant kartono dėžutės po „EXP“ ir tablečių talpyklės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Tablečių talpyklę laikyti sandarią, kad vaistas būtų apsaugotas nuo šviesos ir drėgmės. Šio vaisto laikymui specialių temperatūros sąlygų nereikalaujama.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Perindopril Teva sudėtis

· Veiklioji medžiaga yra perindoprilio tozilatas. Kiekvienoje plėvele dengtoje tabletėje yra 1,704 mg perindoprilio (atitinka 2,5 mg perindoprilio tozilato) arba 3,408 mg perindoprilio (atitinka 5 mg perindoprilio tozilato) arba 6,816 mg perindoprilio (atitinka 10 mg perindoprilio tozilato).
· Pagalbinės medžiagos: laktozė monohidratas, kukurūzų krakmolas, natrio-vandenilio karbonatas, pregelifikuotas krakmolas, povidonas K30, magnio stearatas, iš dalies hidrolizuotas polivinilo alkoholis, titano dioksidas E171, makrogolis 3350, talkas, 5 mg ir 10 mg tabletėse - indigokarminas E132, briliantinis mėlynasis FCF E133, geltonasis geležies oksidas E172 ir chinolino geltonasis E104.

Perindopril Teva išvaizda ir kiekis pakuotėje

Perindopril Teva 2,5 mg plėvele dengtos tabletės yra baltos, apvalios abipus išgaubtos, apytikriai 5 mm diametro, vienoje tabletės pusėje yra įspaudas „T“ , kita pusė lygi.
Perindopril Teva 5 mg plėvele dengtos tabletės yra šviesiai žalios, kapsulės formos abipus išgaubtos, apytikriai 4 mm pločio ir 8 mm ilgio, vienoje tabletės pusėje yra įspaudas „T“ , kita pusė lygi su laužimo vagele abiejuose kraštuose. 
Perindopril Teva 10 mg plėvele dengtos tabletės yra žalios, apvalios, abipus išgaubtos apytikriai 8 mm diametro, vienoje tabletės pusėje yra įspaudas „10“, kitoje „T“.

5 mg:
Tiekiamos tablečių talpyklės po 10, 30, 60, 90, 90 (3x30), 100 arba 120 (2x60) plėvele dengtų tablečių.

2,5 mg ir 10 mg:
Tiekiamos tablečių talpyklės po 30, 60, 90, 90 (3x30),100 arba 120 (2x60)  plėvele dengtų tablečių.

Gali būti tiekiamos ne visų dydžių pakuotės

Registruotojas ir gamintojas

Registruotojas
Teva Pharma B.V.
Swensweg 5
2031 GA Haarlem 
Nyderlandai

Gamintojai
TEVA Pharmaceutical Works Private Limited Company
Pallagi út 13
4042 Debrecen 
Vengrija
 
arba
 
Pharmachemie B.V.
Swensweg 5
2031 GA Haarlem
Nyderlandai
 
arba

Teva Operations Sp. z.o.o
ul. Mogilska 80
31-546, Krakow 
Lenkija

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB Teva Baltics
Molėtų pl. 5,
LT-08409 Vilnius, Lietuva
Tel.: +370 5 266 02 03

Šis vaistas EEE valstybėse narėse registruotas tokiais pavadinimais: 
Airija:	Perindopril Tosilate Teva
Bulgarija:	Zaprinel
Estija:		Perindopril Teva
Graikija:	Perindopril Teva Pharma
Italija:	Perindopril Teva Italia
Latvija:	Perindopril Teva
Lenkija:	Perindopril Teva
Lietuva:	Perindopril Teva
Nyderlandai:	Perindopril tosilaat 2.5mg/5mg/10mg Teva
Portugalija: 	Perindopril Rytulop
Prancūzija: 	Perindopril Tosilate Teva
Rumunija:	Perindopril tosilat Teva
Slovėnija:	Perivol 2,5 mg filmsko obložene tablete 
Perivol 5 mg filmsko obložene tablete
Perivol 10 mg filmsko obložene tablete
Vengrija:	Perindopril-tozilát Teva


Šis pakuotės lapelis paskutinį kartą peržiūrėtas 2022-06-09.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

